सिलेरु नदी
सिलेरु नदी (Sileru River) या मचकुंद नदी (Machkund River) भारत के आंध्र प्रदेश, ओड़िशा और तेलंगाना राज्यों में बहने वाली एक नदी है। यह साबरी नदी की एक प्रमुख उपनदी है, जो स्वयं गोदावरी नदी की उपनदी है। यह आंध्र प्रदेश में उत्पन्न होती है और फिर ओड़िशा की ओर बहती है। कुछ दूरी तक यह ओड़िशा और आंध्र प्रदेश की सीमा बनाती है और फिर ओड़िशा और तेलंगाना की सीमा निर्धारित करती है। ओड़िशा, तेलंगाना और छत्तीसगढ़ के त्रिबिंदु के समीप यह साबरी नदी में विलय हो जाती है।